ഐപിഎല് പ്ലേ ഓഫ് മത്സരങ്ങള് ഇന്നു മുതല് ആദ്യ പോരാട്ടം ചെന്നൈയും ഡല്ഹിയും ദുബായ്: ഐപിഎലില് പ്ലേ ഓഫ് മത്സരങ്ങള് ഞായാറാഴ്ച മുതല് ആരംഭിക്കും. ഞായറാഴ്ച രാത്രി 7.30 ന് നടക്കുന്ന ക്വാളിഫയര് മത്സരത്തില് ഡല്ഹി ക്യാപിറ്റല്സ് ചെന്നൈ സൂപ്പര് കിംഗ്സിനെ നേരിടും. പോയിന്റ് പട്ടികയില് യഥാക്രമം ഒന്നും രണ്ടും സ്ഥാനങ്ങളിലുള്ള ടീമുകളാണ് ചെന്നൈയും ഡല്ഹിയും. ഈ മത്സരത്തില് വിജയിക്കുന്ന ടീം ഫൈനലിലേക്ക് യോഗ്യത നേടും. പരാജയപ്പെടുന്ന ടീം എലിമിനേറ്ററില് വിജയിക്കുന്ന ടീമുമായി ക്വാളിഫയര് രണ്ടില് ഏറ്റുമുട്ടും. ആ കളി വിജയിക്കുന്ന ടീമും ഫൈനല് കളിക്കും. അവസാന മൂന്ന് മത്സരങ്ങളില് പരാജയം ഏറ്റുവാങ്ങിയ ശേഷമാണ് ചെന്നൈ പ്ലേ ഓഫില് എത്തുന്നത്. പോയിന്റ് പട്ടികയില് ഒന്നാം സ്ഥാനം ഉറപ്പിച്ചിരുന്ന ചെന്നൈ ഈ തോല്വികളെ തുടര്ന്നാണ് രണ്ടാം സ്ഥാനത്തേക്ക് പിന്തള്ളപ്പെട്ടത്. ഡല്ഹി ക്യാപിറ്റല്സും അവിശ്വസനീയ തോല്വി വഴങ്ങിയാണ് പ്ലേ ഓഫിലെത്തുന്നത്. ആര്സിബിക്കെതിരെ അവസാന പന്തില് സിക്സര് വഴങ്ങിയാണ് ഡല്ഹി പരാജയപ്പെട്ടത്.